## Ivace+i Internacional i AVEP organitzen la participació d’empreses de la Comunitat Valenciana en la Fira Plast Argel

*** És la primera acció agrupada després de l’obertura del mercat algerià
* Huit empreses de la Comunitat Valenciana participen en la novena edició de la fira de plàstics i compostos que se celebra a Alger**

La Conselleria d’Innovació, Indústria, Comerç i Turisme, dirigida per Marián Cano, mitjançant Ivace+i Internacional i en col·laboració amb l’Associació Valenciana d’Empresaris de Plàstics (AVEP), organitza la participació agrupada de huit empreses de la Comunitat Valenciana en la novena edició de la Fira Internacional de Plàstics i Compostos Plast Argel, que se celebra del 24 al 26 de febrer en la capital d’Algèria.

Esta acció forma part del Pla de promoció exterior d’Ivace+i Internacional, que arreplega les actuacions previstes per a la promoció internacional de les empreses de la Comunitat Valenciana en 2025, entre les quals s’inclouen accions sol·licitades per les associacions d’acord amb els interessos de les empreses de cada sector.

La directora general de Mamprenedoria i Internacionalització, Ester Olivas, ha explicat que en esta acció “participen huit fabricants de plàstic de la Comunitat Valenciana, interessats a accedir a un mercat com l’algerià”, la demanda de tecnologia d’envasament del qual manté una tendència a l’alça amb xifres de creixement entorn del 10 % o 12 % anual.

“És la primera acció agrupada que organitzem a Algèria —ha afegit Olivas—, després del desbloqueig comercial anunciat en novembre i amb bones expectatives de creixement”.

El Pla de promoció exterior és una de les ferramentes que Ivace+i Internacional posa a la disposició de les empreses per a donar suport a la seua internacionalització, que se suma als servicis personalitzats i a les convocatòries d’ajudes econòmiques que publica anualment.

En la present edició, i a causa de l’especial conjuntura provocada per les inundacions del passat 29 d’octubre, Ivace+i Internacional oferix els seus servicis i les accions de promoció sense cost per a les empreses afectades. En esta edició de la fira, cinc de les huit empreses que participen de manera agrupada es beneficiaran d’esta mesura de suport.

**Fira Plast Argel**

La Fira Plast Argel és una de les més importants per al sector del plàstic, amb presència de més de 5.000 visitants de 42 països i quasi 300 expositors de 22 països en l’edició de l’any passat.

Organitzada per Fairtrade i Messe Düsseldorf, la Fira s’ha posicionat com un centre regional destacat per a les indústries de plàstics, impressió i envàs i embalatge al Magreb i s’ha consolidat com una plataforma clau per a l’intercanvi tecnològic i comercial.

Alger s’ha consolidat com el segon major importador de tecnologies plàstiques a Àfrica, amb inversions de fins a 210 milions d’euros en 2023, segons dades de VDMA. A més, la demanda de tecnologies d’impressió i embalatge també ha crescut de manera notable, amb importacions que van superar els 77 milions d’euros en 2022.

La Fira, en l’edició de 2025, compta amb pavellons temàtics i una forta representació internacional, amb la participació de països com Alemanya, la Xina, França, Itàlia i Turquia, així com el suport d’organitzacions com la Cambra de Comerç Germànic-Algeriana i el Ministeri de Comerç de Turquia.

Fecha: 25/02/2025